Pap band fnuik inbrekersArgieffoto: Phillip Bruwer ŉ Vermeende inbreker is in die ooste van Pretoria in hegtenis geneem nadat sy wegkommotor ŉ pap band gekry het. Kapt. Colette Weilbach, woordvoerder van die Brooklyn-polisie, het gesê beamptes van die Tshwane-Sentraal-streek was Sondag omstreeks 13:00 besig met misdaadvoorkomingspligte teen trio-misdade (kapings, huisroof en sakeroof) in Brooklyn toe hulle inligting ontvang het van ŉ inbraak. “Hulle het inligting ontvang om vir ŉ wit Toyota uit te kyk wat vroeër die dag by ŉ inbraak in Hazelwood betrokke was,” het Weilbach gesê. “Hulle het die Toyota, met vier insittendes, kort daarna by ŉ vulstasie in die omgewing opgemerk. Die motor het ŉ pap band gehad. Die vier insittendes het weggehardloop toe hulle die polisiebeamptes opgemerk het.” Die polisie het die verdagtes agternagesit en een van die verdagtes aangekeer. “Die ander drie kon daarin slaag om in ŉ minibustaxi te ontsnap en is steeds soek.” By nadere ondersoek is vasgestel dat die motor wat die verdagtes gebruik het, in Mei vanjaar in Villieria gesteel is. Ware wat tydens die inbraak gesteel is, is in die motor gevind. Die 37-jarige verdagte van Mamelodi moet binnekort in die Hatfield-gemeenskapshof verskyn op aanklag van huisbraak.